वास्तव में हिंदी भाषा और साहित्य के उद्भव, उन्नयन और प्रचार प्रसार का कार्य ब्रिटेन में उस समय आरंभ हो चुका था जिस समय हिंदी बोलनेवाले यानी हिंदुस्तानियों का पदार्पण भी इस देश में नहीं के बराबर हुआ था। यों हिंदी के अनेक शब्द व्यापार और युद्ध के माध्यम से एशिया, अफ्रीका और यूरोप के देशों में सदियों पहले आ चुके थे। ऐसे हिंदी के शब्दों का प्रयोग अंग्रेज़ रोमन और अन्य यूरोपीय देश अपनी देसी लिपि में अथवा बोल-चाल में भारत में जनसंपर्क के लिए करते रहे थे। यद्यपि हिंदी का पुरातन रूप अमीर खुसरो एवं संतों की साखियों दोहों आदि में खड़ी बोली के रूप में मिलता है। हिंदी की विविध बोलियों में शब्द संपदा प्रायः समान रही है।